text: Kvælerslange er løs: Det skal du gøre, hvis du ser den
  24 oktober 2017 kl. 09.32
  Tirsdag morgen er en halvanden meter lang kvælerslange stukket af fra sin ejer i Horsens. Den er dog ufarlig, oplyser reptildyrepasser. 
  En kvælerslange er lige nu løs midt i Horsens. Den er tirsdag morgen sluppet fra sin ejers hjem på Houmangade i Horsens C, skriver Horsens Folkeblad, og Sydøstjyllands Politi bekræfter.
  Politiet ved ikke, hvilken type kvælerslange, der er tale om. Men den er hel ufarlig for mennesker, oplyser Terrariet Reptile Zoo i Vissenbjerg til TV SYD. 
  - Hvis man ser den, skal man smide en papkasse over den, siger dyrepasserelev Camilla Thorbjørn til TV SYD.
  Hun forklarer, at den i værste fald kun vil fange dyr, der er mindre end en kat. Men på grund af kulden vil den slet ikke have kræfter til at jage. 
  - Det er et vekselvarmedyr, som normalt lever i Mellemamerika. Den vil derfor ikke kunne klare sig i det fri her i Danmark, forklarer hun. 
  Ifølge Terrariet Reptile Zoo i Vissenbjerg er kvælerslanger den mest almindelige type tamslange, og størrelsen på den efterlyste slange er helt almindelig. 
  Hvordan slangen er sluppet væk, ved politiet ikke. Ser man den, skal man ringe til Sydøstjyllands Politi på 114.
  